Lehotský, Tomáš, poslanec NR SR (2021-05-10):
Vážený pán predsedajúci, vážená pani ministerka, vážené poslankyne, vážení poslanci, dovoľte, aby som vystúpil v rámci tejto mimoriadnej schôdze na obhajobu Márie Kolíkovej, pretože jediným cieľom tejto mimoriadnej schôdze je pokus ľudí okolo Fica a Pellegriniho, aby si udržali vplyv v slovenskom súdnictve. Veľa ich kamošov dnes sedí vo väzbe a rozpráva. Potrebujú ich dostať von. O to tu dnes hrajú. A Mária Kolíková je dnes garanciou, že slovenské súdnictvo sa mení, že SMER a HLAS strácajú svoj vplyv na slovenských súdoch a prokuratúre. Je pre nich prekážkou. Preto tie vymyslené kauzy a nezmyselná diskreditácia. Pamätám sa na svoje prvé stretnutie s Máriou Kolíkovou. Prišiel som za ňou do jej právnickej kancelárie a požiadal som ju, aby nám pomohla v strane ZA ĽUDÍ s programom reformy súdnictva. Mala všetko pripravené, stačilo to skopírovať do nášho programu. Vedela presne, čo chce a ako to chce urobiť. Nakoniec vstúpila do našej strany ZA ĽUDÍ a dnes je ministerkou spravodlivosti. Práve preto, že bola tak dobre pripravená, sa v justícii po voľbách za krátky čas stihlo tak veľa s jediným základným cieľom – očista súdnictva a návrat spravodlivosti po rokoch budovania mafiánskeho štátu. Je to ministerka, ktorá pripravila a presadila najväčšiu reformu tejto vlády. Tento parlament schválil reformu justície ústavnou väčšinou. Pripravila aj zákony, ktoré sa dotknú mnohých kamarátov poslancov, ktorí sú dnes v opozícii. Napríklad zákon o zaistení majetku bude znamenať, že kamarát pána Fica a pána Kaliňáka istý Bašternák už nebude môcť prepisovať majetky na rodiny a biele kone bez toho, aby mu ich štát nezaistil. Uvidíme, možno príde aj na iných oligarchov blízkych SMER-u. A štát sa možno výrazne obohatí, ak bude treba siahnuť na majetok takého pána Brhela, ďalšieho blízkeho človeka pána Fica. Mária Kolíková tiež presadila reformu Súdnej rady. Súdnej rady, ktorú dovtedy ovládali naši ľudia, ktorí mali obrovský vplyv na slovenskú justíciu ešte za čias Štefana Harabina. Dnes to už neplatí. Došlo aj k zmene výberu sudcov Ústavného súdu a všeobecných súdov smerom k väčšej transparentnosti. Pribudli konflikty záujmov a rozšírili sa povinnosti majetkových priznaní. Vytvorila Najvyšší súd, pardon, vytvorila Najvyšší správny súd, čím došlo k oddeleniu správnej agendy od Najvyššieho súdu. Tento krok pomôže urýchliť a skvalitniť rozhodovanie súdov. A pani ministerka v súčasnosti presadzuje reformu súdnej mapy. Tá zefektívni počet súdov a výrazne zvýši špecializáciu sudcov. To povedie k vyššej efektivite, rýchlosti a kvalite rozhodovania súdov. Ale najmä, najmä popretŕha väzby medzi nečestnými sudcami, ktorí v slovenskom súdnictve, bohužiaľ, ešte stále pracujú. Po 14 mesiacoch už teda jednoducho neplatí status quo z vlád Fica, Pellegriniho. Po zmenách, ktoré nestali a ktoré ministerka Kolíková ešte chystá, už nebude platiť beztrestnosť pre nečestných politikov a oligarchov. A tu platí jednoduché, Ficovi prekážajú zmeny v súdnictve, ich motorom a garantom je Mária Kolíková. A to je v skutočnosti jediný dôvod, prečo tu dnes sedíme. Útočia na ňu politici s pokrivenou povesťou. Chvíľami je to absurdné, chvíľami smiešne a chvíľami desivé. Desivé, že poslanci Fica, poslanci Pellegriniho môžu i naďalej sedieť v parlamente a moralizovať. Veď si len pripomeňme, za čo boli napríklad odvolávaní smeráci počas poslednej vlády. Robert Kaliňák odvolávaný za prepojenie na Bašternáka. Polícia pod jeho vedením v prípade nelegálnych vratiek DPH nekonala. Kaliňák dokonca odkúpil od Bašternáka podiel v jeho firme. Toho Bašternáka, ktorý dnes sedí v base. A nezabúdajme, kto bol jeho prominentným nájomcom. Bol to istý Robert Fico. Žil v jeho luxusnom byte za málo peňazí. A je otázka, či vôbec niečo platil. Ján Richter, kauza Čistý deň. V resocializačnom centre Čistý deň v meste Galanta mal terapeut sexuálne zneužiť neplnoleté dievčatá. Minister aj napriek odporúčaniam akreditačnej komisie neodobral zariadeniu akreditáciu. Stalo sa tak až potom na veľký tlak mimovládiek aj schôdze, ktorá tu prebiehala. Odvolávaný bol aj Peter Pellegrini za neodvolanie štátnej tajomníčky Jankovskej. V roku 2019 NAKA zadržala jej mobilný telefón a objavila tam množstvo správ, ktoré si písala s Kočnerom. Peter Pellegrini ju odmietol odvolať s tým, že treba počkať. Martin Glváč rovnako za komunikáciu s Kočnerom. Martin Glváč komunikoval s Kočnerom ohľade rôznych informácií a nominácií, napríklad aj šéfa SIS. Podľa prepisu komunikácie vyplýva, že zoznámil Kočnera s viceprezidentom Finančnej správy. A nakoniec po vražde Jána a Martiny trvalo dlhé mesiace, kým odstúpil Fico a Kaliňák. Nie sebareflexia a vyvadenie, vyvodenie politickej zodpovednosti, ale tlak státisícov v uliciach ich k tomu donútili. Za tu vraždu nesie Fico a jeho SMER a teraz HLAS zodpovednosť minimálne tým, že dovolili, aby tu vznikol mafiánsky štát, ktorý svojich občanov nedokázal chrániť. A zámerne hovorím minimálne. To, čo už dnes vieme z médií a výpovedí jednotlivých zadržaných, vytvára hrozný obraz, ako tu za vlád Fica a Pellegriniho štátna a mafiánska moc žili ruka v ruke dlhú dobu. Vo väzbe sedia dnes desiatky priateľov Fica a nominantov SMER-u a priznávajú sa z a priznávajú sa ku korupcii a organizovanej kriminalite. O tom sa ani nedá natočiť film, nikto by mu neuveril. Veď si len pripomeňme, kto všetko dnes sedí vo väzbe. Norbert Bödör, človek, za ktorým chodil Robert Fico na oslavy, bol obvinený zo zosnovania organizovanej zločineckej skupiny. Tá mala okrem iného zneužívať políciu na získavanie kompromitujúcich materiálov na rôznych oponentov alebo dokonca získavať informácie pre rôzne subjekty za úplatky. Monika Jankovská, bývalá štátna tajomníčka ministerstva spravodlivosti, na základne uznesenia o vzatí do väzby sa mala Jankovská dopustiť skutkov ovplyvňovania sudcov a ich rozhodnutí. Inými slovami, za peniaze vedela vybaviť spravodlivosť. A takýto človek bol nominantom SMER-u a takéhoto človeka odmietal odvolať Peter Pellegrini. Vo väzbe je aj Kajatán Kičura, bývalý predseda Štátnych hmotných rezerv, osoba, ktorá mala zabezpečiť dostatok rúšok a rukavíc pre prvú líniu lekárov a zdravotníkov počas pandémie COVID-u. Namiesto toho kupovala zlaté tehličky pre svoju rodinu. Takto pred rokom sme tam našli veľké nič. Dnes opozícia kričí, ako sme nezvládli pandémiu. Rok dozadu ste nám nechali rozkradnuté štátne rezervy a zdravotníctvo v dezolátnom stave, v ktorom roky bačovali Paška a Raši. To všetko sa odohrávalo pod vašou kontrolou, pod kontrolou za vlád Fica a Pellegriniho. Vo väzbe je aj Dušan Kováčik, bývalý špeciálny prokurátor, smerácky čarodejník na prokuratúre, zametač pod koberec. Obvinili ho z viacerých činov: zosnovanie zločineckej skupiny, marenie vyšetrovania a zneužitie právomoci verejného činiteľa, všetko asi, z čoho by sa dalo obviniť. Podľa medializovaných informácií a podľa informácií z uznesení súdov mal zabrániť vyšetrovaniu Gorily, tej Gorily, na ktorej hlas podobný Ficovi pije kolu a rozpráva sa s Haščákom, už keď sa bavíme o Pente, pán Kamenický. Tibor Gašpar, bývalý prezident Policajného zboru, áno, je to neuveriteľné, policajný prezident, ktorý by nemal mať ani pokutu za rýchlosť, je dnes obvinený zo zosnovania organizovanej zločineckej skupiny. Gašpar mal okrem iného s Bödörom paralelne riadiť políciu a za úplatky vybavovať rôzne protekcie, vydierať podnikateľov, vyťahovať informácie a mariť vyšetrovania. Dlhý zoznam. Ďalší: Norbert Krajmer, bývalý riaditeľ protikorupčnej jednotky; František Imrecze, bývalý prezident Finančnej správy; Jozef Brhel, toho veľmi dobre poznáte, priatelia zo SMER-u; Marián Zetocha, bývalý šéf finančnej spravodajskej jednotky NAKA a šéf odposluchov SIS; Peter Hraško, bývalý riaditeľ NAKA. A množstvo sudcov: Sklenka, Maruniaková, Palášthy, Cviková, Molnár, Sádovský, Balážová a tak ďalej a tak ďalej. Ten zoznam je strašidelný a, bohužiaľ, nekonečný. Toto sa dialo za váš... za vašich vlád, a napriek tomu tu dnes sedíte a rozprávate vaše klamstvá a bludy. Vo väzbe sedia vaše špičky súdnej, prokurátorskej a policajnej moci. Špičky z vlád Fica a Pellegriniho. No a vy tu sedíte a vy nám hovoríte o vyvodení politickej zodpovednosti?! Akým právom? Vykonštruovali ste nezmyselné kauzy a vymysleli ste odvolávanie. Ale ste to vy, kto sa v skutočnosti v podozreniach topí. Tých podozrení, tých káuz máte tak veľa, že sa už ani nebránite, už len utekáte pred novinármi, zosmiešňujete ich, prípadne sa im vyhrážate. Viete, že máte tak špinavé ruky, že sa už nikdy nedokážete očistiť. Tak aspoň dúfate, že sa vám podarí vytvoriť dojem, že špinaví sú aj ostatní. A to sa vám nepodarí, lebo špinaví ste len vy. Tí vaši kamoši v base vedia veľmi veľa a postupne sa priznávajú. Preto sa bojíte Kolíkovej. Viete, že keď bude ministerkou, vaši kamaráti na súdoch vám nepomôžu. Toto je jediný dôvod, prečo tu dnes sedíme. Ale pre vás to už nie je len politický boj, pre vás je to doslova boj o prežitie. Spravodlivosť je pre vás nočná mora. Viete veľmi dobre, že Kolíková nie je Jankovská, tú si nikdy nekúpite, preto ju chcete odstaviť. Mária Kolíková je rovný človek. Ľudsky pri nej na sto percent stojím. Ale stojím za ňou a pri nej aj ako občan tejto krajiny. Ten zápas o spravodlivú krajinu zvádza veľmi dobre. Dôkazom je dnešný deň a strach ľudí okolo HLAS-u a SMER-u. A zvádza ho aj priamo tu v tejto chvíli. Nesadnime, prosím, na lep tejto špinavej smeráckej hre. Pre mňa je ministerka Kolíková zárukou, že ten boj za očistu Slovenska a spravodlivosť môžeme vyhrať. Vážené poslankyne a vážení poslanci, chcem vás požiadať o podporu pre Máriu Kolíkovú, našu ministerku spravodlivosti. Ďakujem. (Potlesk.)